alibayram/wikipedia-40-langs huggingface dataset:
Pernille Blach Hansen

Pernille Blach Hansen (født 23. marts 1974 i Kjellerup) er en dansk politiker, regionsdirektør og cand.scient.pol. Hun var folketingsmedlem fra 1998 til 2007. Hun fik orlov fra Folketinget 1. maj 2006 efter være blevet ansat som direktør for miljø og teknik i Randers Kommune og udtrådte efterfølgende af Tinget 1. marts 2007.

Hun var folketingsmedlem for Viborg Amtskreds fra 11. marts 1998 til sin udtræden 1. marts 2007. Hun blev afløst af Ole Vagn Christensen.

Pernille Blach Hansen er datter af tidligere amtsborgmester i Viborg og tidligere regionsrådsformand i Midtjylland, Bent Hansen.

Hun gik på Kjellerup Skole 1980-90 og blev student fra Viborg Katedralskole i 1993. I 2000 blev hun cand.scient.pol. fra Aarhus Universitet. Som led i sit studium arbejdede hun på Amtsrådsforeningens kontor i Bruxelles 1997-98.

Fra 1997 var hun suppleant til bestyrelsen i Socialdemokratiet i Viborg Midtby samt partiets folketingskandidat i Kjellerupkredsen 1997-2000 og i Skivekredsen fra december 2000 til 2007.

Efter indvælgelsen i Folketinget i 1998 var hun partiets politiske ordfører 2000-2001 og miljøpolitisk ordfører fra 2000. Hun var næstformand i den socialdemokratiske folketingsgruppe fra 2001.

Hun var fra 2010 til 2016 ansat som bæredygtighedsdirektør og senere som vicepræsident i Grundfos. Før hun vendte tilbage til det offentlige som regionsdirektør i 2019, arbejdede hun også to år som seniordirektør i LEGO Group.

Kilder
 . Dato: 17. juli 2003.
 Pernille Blach Hansen på LinkedIn

Referencer

Tidligere folketingsmedlemmer fra Socialdemokraterne
Politologer fra Danmark
Embedsmænd fra Danmark
Folketingsmedlemmer i 1990'erne
Folketingsmedlemmer i 2000'erne
Personer fra Kjellerup
Personer i Kraks Blå Bog
Studenter fra Viborg Katedralskole
Torben Hansen (borgmester i Randers)

Torben Hansen (født 11. september 1965) er en dansk politiker, der er borgmester i Randers Kommune, valgt for Socialdemokratiet. Han har tidligere, i 2001-2015, været medlem af Folketinget, ligeledes for Socialdemokratiet. Han er uddannet folkeskolelærer og var, inden han blev valgt ind i Folketinget, faglærer på Randers Tekniske Skole.

Politisk karriere 
Torben Hansen var formand for DSU i Randers fra 1983 til 1986 og senere kredsformand for Socialdemokratiet i Randers-kredsen 1989-1994. Han var medlem af Randers Byråd 1994-2001, gruppeformand og politisk ordfører for den socialdemokratiske byrådsgruppe og 1. viceborgmester 1998-2001.

Torben Hansen blev folketingskandidat for Socialdemokraterne i Randerskredsen i 1999, og han var valgt ind i Folketinget fra Århus Amtskreds fra 20. november 2001 til 13. november 2007. Efter kommunalreformen stillede han op i Randers Nordkreds, og han blev genvalgt ved folketingsvalget den 13. november 2007, hvor han med 10.824 stemmer blev valgt som nr. 4 blandt socialdemokraternes kandidater i Østjyllands Storkreds.

Han sad i Folketinget frem til 2015, hvor han valgte ikke at genopstille til valget 18. juni for at koncentrere sig om lokalpolitik i Randers.

Ved kommunalvalget i 2017 var Torben Hansen spidskandidat for sit parti, der sikrede sig fem ekstra mandater, hvorefter Hansen overtog borgmesterposten fra Venstres Claus Omann Jensen.

Tillidsposter 
Torben Hansen er blandt andet medlem af lokalrådet for Arbejdernes Landsbank i Randers fra 2007, medlem af repræsentantskabet i Elro samt formand studierådet, VIA, University College. Han var formand for bestyrelsen for Jydsk Pædagogseminarium 2000-2007.

Civilt liv 
Torben Hansen er søn af murerarbejdsmand Finn Hansen og montrice Solvejg Hansen. Han gik i folkeskole på Hobrovejens skole, Randers, blev matematisk student på Randers Statsskole i 1984. Derpå uddannede han sig til folkeskolelærer på Skive Seminarium med afgang i 1989. Herpå blev han faglærer ved Randers Tekniske Skole 1989-2001, inden han blev fuldtidspolitiker.

Han er gift med Anne Marie Baadsgaard, og de har børnene Kirstine, Johanne og Rasmus.

Referencer

Eksterne henvisninger 
 Personlig hjemmeside
 
 DRs politiske profil for Torben Hansen

Tidligere folketingsmedlemmer fra Socialdemokraterne
Folketingsmedlemmer i 2000'erne
Folketingsmedlemmer i 2010'erne
Personer fra Randers
Lærere fra Danmark
Medlemmer af Randers Byråd
Borgmestre i Danmark 2018-2021
Studenter fra Randers Statsskole
Borgmestre i Danmark 2022-2025
Svend Heiselberg

Svend Heiselberg (født 11. maj 1935 i Aarhus) er et tidligere dansk folketingsmedlem for Venstre (parti) i Viborg Amtskreds fra 23. okt. 1979 til 8. feb. 2005.

Svend Heiselberg er mest kendt som Venstres farverige trafikordfører og medlem af "Den jyske Trafikmafia", men han har også varetaget en række andre poster i mange sammenhænge.

Karriere
Folkeskolen. Sætteskippereksamen 1956.

Fiskeskipper 1956. Virksomhedsejer fra 1967. Medlem af hovedbestyrelsen for Selvstændige Erhvervsdrivende i Danmark og af hovedbestyrelsen for Danmarks Havfiskeriforening 1970-80. Formand for Hanstholm Havns Fiskeriforening 1968-80. Medlem af hovedbestyrelsen for Dansk Arbejde fra 1976, af hovedbestyrelsen for Ulykkesforsikring for Dansk Fiskeri 1974-80 og af repræsentantskabet for Handels- og Landbrugsbanken i Thisted.

Medlem af Hanstholm Kommunalbestyrelse 1968-81, viceborgmester 1977-81. Medlem af Viborg Amtsråd 1970-78. Formand for Venstres vælgerforening i Hanstholm og medlem af kredsbestyrelsen. Delegeret ved FN 1980 og 1982. Partiets kandidat til Europa-Parlamentet 1979 og 1984. Medlem af Person- og Vejtransportrådet fra 1985, af bestyrelsen for DDL fra 1987 og af Landsskatteretten fra 1988. Formand for Folketingets Kommunaludvalg 1983 og for Markedsudvalget 1984-87. Næstformand for Folketingets Skatteudvalg 1988-90. Medlem af Folketingets Finansudvalg fra 1990. Medlem af Thisted Kommunalbestyrelse og viceborgmester 1994-98.

Partiets kandidat i Skivekredsen fra 1978.

Kilder 
 Arkiveret CV på Folketinget.dk Dato: 17. juli 2003.
 www.altinget.dk om Svend Heiselberg
 Gammelt portrætfoto

Tidligere folketingsmedlemmer fra Venstre
Amtsrådsmedlemmer fra Venstre
Personer fra Aarhus
Folketingsmedlemmer i 1970'erne
Folketingsmedlemmer i 1980'erne
Folketingsmedlemmer i 1990'erne
Folketingsmedlemmer i 2000'erne
Personer i Kraks Blå Bog
Viceborgmestre fra Venstre
Morten Homann

Morten Homann (født 27. januar 1974 i Aarhus) er en dansk politiker, der repræsenterede Socialistisk Folkeparti i Folketinget fra november 2001 til oktober 2007. Han genopstillede ikke ved folketingsvalget i 2007. 

Han er søn af IT-chef Karsten Jørgensen og gymnasielærer Lis Homann Jespersen. Student fra Silkeborg Amtsgymnasium i 1992 og cand.scient.pol. fra Aarhus Universitet i 2001. Han har arbejdet som fuldmægtig i Aarhus Kommunes Fritids- og Kulturforvaltning fra 2001, men fik orlov, da han blev folketingsmedlem. Fra 2008 – 2011 har han været skattechef i Dansk Landbrugsrådgivning. I 2011 blev han udnævnt som ny direktør for Boligkontoret Århus; en stilling, han stadig har pr. august 2016.

Morten Homann var formand for SF-Aarhus Nord fra 1996 til 1999, landsformand for SF's Ungdom 1998–2000, og var medlem af SF's hovedbestyrelse 2000–2002. Han var folketingskandidat i Aarhus Nordkredsen fra 1999 og blev indvalgt 20. november 2001.

Referencer

Eksterne henvisninger 
 
 Gammelt portrætfoto

Folketingsmedlemmer i 2000'erne
Tidligere folketingsmedlemmer fra SF
Formænd for Socialistisk Folkepartis Ungdom
Personer fra Aarhus
Politologer fra Danmark
L. Paul Bremer

Lewis Paul Bremer III (født 30. september 1941) blev den 6. maj 2003 udpeget som leder af genopbygning og humanitær hjælp i Irak efter krigen i 2003, dvs. leder af koalitionens civile administration. Han erstattede ved sin ankomst til landet den 11. maj Jay Garner, der var leder af den civile administration siden 21. april 2003.

Bremer hører til den republikanske inderkreds i USA og har siden 1966 arbejdet for udenrigsministeriet med seks forskellige udenrigsministre. Ronald Reagan udnævnte ham i 1983 til ambassadør i Holland og senere blev han chef for udenrigsministeriets antiterrorafdeling. I 1989 trak han sig tilbage fra udenrigstjenesten og blev i stedet direktør for Kissinger Associates, et verdensomspændende konsulentfirma grundlagt af USA's tidligere udenrigsminister Henry Kissinger.

Foruden engelsk taler Bremer fransk, norsk, persisk og tysk.

Bremer havde bland andet til opgave at skabe de rette betingelser for et demokratisk styre samtidig med, at han skulle sørge for at det ikke blev en fundamentalistisk islamisk regering, der overtog kontrollen med landet.

Kontroversielle beslutninger 

Få dage efter sin indsættelse opløste han d. 23. april den irakiske hær. Det efterlod ca 400,000 vrede irakiske tidligere soldater, der muligvis har været rekrutteringsgrundlag for de irakiske oprørere. Den beslutning er blevet kritiseret voldsomt, fordi hæren var væsentlig for landets stabilitet.

Paul Bremer er også blevet beskyldt for ineffektivitet i genopbygningen af den irakiske infrastruktur undtagen den olierelaterede genopbygning. Næsten alle genopbygningskontrakter gik til amerikanske firmaer, mens kun 2% af kontrakterne gik til irakiske.

I 2005 kom det frem, at store mængder af de penge, der var øremærket til genopbygningen af Irak, simpelthen var forsvundet under Bremers administration.

Personer fra USA
Irak
Høgni Hoydal

Høgni Karsten Hoydal (født  28. marts 1966 i København) er færøsk politiker, formand for Tjóðveldi (Republikanerne). Han har  været landsstyremand (minister) og nu lagtingsmedlem og flere gange valgt ind i det danske Folketing fra folketingsvalget i 2001, 2005, 2007, og efter ikke at have opnået valg ved valget i 2011, blev han igen valgt i 2015, men valgte at overlade pladsen til sin suppleant Magni Arge.

Som politiker blev han kendt som manden der fra 1998 til 2004 forsøgte at gøre Færøerne selvstændig. I denne periode var han ligeledes minister for selvstændighed, justits og nordiske anliggender. Høgni Hoydal var i Folketinget medlem af Det Udenrigspolitiske Nævn, Nordisk Råd og Færøudvalget.

Biografi 
Han er søn af fiskeribiolog Kjartan Hoydal og biolog Gunvør Hoydal, forfatteren Karsten Hoydal er hans farfar og skuespilleren og sangeren Annika Hoydal er hans faster. Sammen med Hildur Hermansen har han sønnerne Sjúrður (* 1988), Helgi (* 1996), og datteren Brim (* 1990)

Gik fra 1974-80 på Hoyvíkar skúli og fra 1980-83 på  Eysturskúlin, hvor han tog den udvidede afgangseksamen. 1987 fik han HF på Studentaskúlin og HF-Skeiðið i Tórshavn. 

Før han blev politiker arbejdede han som sømand fra 1983 til 1985 og som lærervikar fra 1987 til 1988. Fra 1988 til 1994 læste han til Cand.comm. i historie og kommunikation på Roskilde Universitetscenter, og var fra 1995 til 1998 journalist ved det færøske fjernsyn Sjónvarp Føroya.

 1998 – medlem af Lagtinget 
 1999 – 2004 landstyremand for selvstyre- og justitsanliggender 
 2001 – Valgt til Folketinget og valgt til formand for Tjóðveldi  
 2002 – Valgt til Lagtinget den 30. apríl 
 2004 – Genvalgt til Lagtinget den 20. januar 
 2005 – Igen i Folketinget 
 2007 – Genvalgt til Folkatinget den 13. november 
 2008 – Landsstyremand for udenrigsanliggender fra februar til september
 2008 – til 2011 medlem af Færøernes  Udenrigskomite
 2011 – Genvalgt til Lagtinget den 29. oktober
 2011  – Næstformand for Udenrigskomiteen
 2015 – Igen indvalgt i Folketinget
 2015 – Genvalgt til Lagtinget den 1. september 2015 med 1142 stemmer, som var næstflest af alle.
 2019 – Genvalgt til Lagtinget
 2022 – Genvalgt til Lagtinget

Litteratur 
 Håb i krise, med Michael Haldrup, 1995
 Frælsi er Ábyrgd, 2000
 Myten om rigsfællesskabet, 2000

Kilder

Eksterne henvisninger 

 
 Lagtinget 
 Den Nordatlantiske Gruppe

Lagtingsmedlemmer fra Færøerne
Vicelagmænd fra Færøerne
Personer fra København
Folketingsmedlemmer i 2000'erne
Folketingsmedlemmer i 2010'erne
Tidligere folketingsmedlemmer fra Færøerne
Personer i Kraks Blå Bog
Faglitterære forfattere fra Færøerne
Personer fra Thorshavn
Politikere fra Tjóðveldi
Justitsministre fra Færøerne
Udenrigsministre fra Færøerne
Fiskeriministre fra Færøerne
Rikke Hvilshøj

Rikke Hvilshøj (født 5. maj 1970 i Aarhus) er cand.polit., tidligere integrationsminister og tidligere medlem af Folketinget for Venstre, valgt i Vestre Storkreds fra 11. marts 1998 og i Københavns Storkreds fra 13. november 2007 til 2008.

Hun er datter af cand.oecon. Søren Hvilshøj og chefsekretær Britta Bang, og er student fra N. Zahles Skole 1989. I 1997 blev hun cand.polit. fra Københavns Universitet.

Rikke Hvilshøj startede i august 2022 som public affairs director for Public affairs-bureauet Grace PA, hvor hun også sidder i bestyrelsen.

Tillidshverv 
 1990-92 – Formand for VU-Frederiksberg.
 1992-94 – Formand for VU-Storkøbenhavn.
 1994-2002 – Medlem af Frederiksberg Kommunalbestyrelse.
 1998-2001 – 1. viceborgmester.
 1998-2001 – Rådmand.
 1998-2002 – Formand for Kommunikationsudvalget.
 1998-2002 – Medlem af Frederiksberg Erhvervsråd.

Parlamentarisk karriere 
 1998-2005 – Medlem af Venstres gruppebestyrelse
 2001-2005 – Næstformand i samme.
 1998-2001 – Venstres ordfører for boligpolitik og ligestilling.
 2001-2004 – Erhvervspolitisk ordfører.
 Fra 2001 – Medlem af Venstres Hovedbestyrelse
 2003-04 – Formand for Folketingets Erhvervsudvalg.
 2004-05 – Finanspolitisk ordfører.
 18. februar 2005 – 23. november 2007: Integrationsminister.
Venstres kandidat i Slotskredsen fra 1996.

Netværk 
 Medstifter af den liberale kaffeklub Expresso.
 Medinitiativtager til netværket Mod-attac.
Medlem af VL-gruppe 20.

Brandattentat 
Den 8. juni 2005 blev Rikke Hvilshøjs hjem sat i brand som del af et politisk attentat, se Brandattentatet mod Rikke Hvilshøj. Hun og familien kom dog ikke noget til.

Kilder

Eksterne henvisninger 
  Dato: 17. juli 2003.
 Statsministeriets side om 'Ministrenes økonomiske interesser mv.' 

Tidligere folketingsmedlemmer fra Venstre
Folketingsmedlemmer i 1990'erne
Folketingsmedlemmer i 2000'erne
Integrationsministre fra Danmark
Personer fra Aarhus
Økonomer fra Danmark
Personer i Kraks Blå Bog
Viceborgmestre fra Venstre
Rådmænd på Frederiksberg
Medlemmer af Frederiksberg Kommunalbestyrelse
Regeringen Anders Fogh Rasmussen II
Kaj Ikast

Kaj Ikast (født 5. december 1935, død 3. december 2020) var en dansk politiker fra Det Konservative Folkeparti. Han sad i Folketinget fra 1983 til 2005 og var trafikminister i Regeringen Poul Schlüter IV 1990-1993. Kaj Ikast var med i den såkaldte jyske trafikmafia, sammen med Venstres tidligere mangeårige trafikordfører Svend Heiselberg og Helge Mortensen og Jens Risgaard Knudsen fra Socialdemokratiet.

Referencer

Eksterne henvisninger 
 CV på Folketinget.dk Dato: 17. juli 2003.
 Gammelt portrætfoto

Tidligere folketingsmedlemmer fra Det Konservative Folkeparti
Danske ministre fra Det Konservative Folkeparti
Transportministre fra Danmark
Folketingsmedlemmer i 1980'erne
Folketingsmedlemmer i 1990'erne
Folketingsmedlemmer i 2000'erne
Officerer fra Danmark
Kommandører af 1. grad af Dannebrog
Personer i Kraks Blå Bog (afdøde)
Kommunalbestyrelsesmedlemmer fra Det Konservative Folkeparti
Svend Aage Jensby

Svend Aage Jensby (født 10. september 1940 i Vejlby ved Grenå) er en dansk politiker fra Venstre og folketingsmedlem 1990-2005. Jensby har desuden i 2½ år været forsvarsminister i regeringen Anders Fogh Rasmussen I.

Svend Aage Jensby er søn af gårdejer Knud Nielsen og husmor Hilda Kjær Jensby, og han tog realeksamen i 1957 og studentereksamen i 1961, hvorefter han studerede jura på Aarhus Universitet, hvorfra han dimitterede som cand.jur. i 1967. Han var i perioden 1971-76 vicestatsadvokat i Aalborg, hvorpå han blev vicepolitimester ved Aalborg Politi til 1986. Siden 1986 har han været politimester i Hobro. I en årrække har han desuden været ekstern lektor i civilret samt censor ved Aalborg Universitetscenter.

Jensby blev Venstres folketingskandidat i Hobrokredsen i 1988 og var det indtil 2005. Han blev valgt ind i Folketinget ved valget 12. december 1990. I perioden 1992-2001 var han forsvarspolitisk ordfører for Venstre, og desuden var han medlem af Forsvarskommissionen 1997-2001. Efter regeringsskiftet blev han forsvarsminister 27. november 2001, men han trak sig som minister 24. april 2004 på grund af politisk uro om hans udtalelser til Folketingets kontroludvalg. Søren Gade overtog ministerposten. Jensby genopstillede ikke til folketingsvalget februar 2005.

Kilder 
 Arkiveret CV på Folketinget.dk Dato: 26. april 2008.
 Gammelt portrætfoto

Forsvarsministre fra Danmark
Danske ministre fra Venstre
Tidligere folketingsmedlemmer fra Venstre
Folketingsmedlemmer i 1990'erne
Folketingsmedlemmer i 2000'erne
Politifolk fra Danmark
Personer fra Aarhus
Personer i Kraks Blå Bog
Kommandører af Dannebrog
Jurister fra Danmark
Regeringen Anders Fogh Rasmussen I
Carsten Bo Jensen

Carsten Bo Jensen (født 5. august 1958 i København) er en dansk politiker, forfatter, musiker, sangskriver og producer. Som musiker benytter han ofte blot sine fornavne.

Familie, uddannelse og arbejdsliv 
Carsten Bo Jensen er søn af fhv. minister Erling Jensen og husmoder Ria Jensen.

Han tog realeksamen 1976 fra Skolen ved Gurrevej, HF-eksamen fra Helsingør Gymnasium 1978 og studerede statskundskab ved Københavns Universitet 1993-2001.

Carsten Bo Jensen var konsulent i Arte 1980-1982, konsulent i Dansk Metalarbejderforbund 1982-1984, højskolelærer LO-Højskolerne 1984-1987. Forretningsfører for Helsingør Lokalradio 1987-1989. 
Han var formand for forretningsudvalget og repræsentantskabet i Kulturby 96, 1994-1997 og medlem af bestyrelsen for Det Storkøbenhavnske Teaterfællesskab 1994-2001.

Politik 
Carsten Bo Jensen er bestyrelsesmedlem for Socialdemokratiet i Helsingørkredsen og Frederiksborg Amt fra 1993. Medlem af Frederiksborg Amtsråd 1994-2001, hvor han var formand for bl.a. sundhedsudvalget, kulturudvalget og medlem af økonomiudvalget, socialudvalget, koordinationsudvalget m.m. 
Han var socialdemokratiets folketingskandidat i Helsingørkredsen fra november 2000 og blev
folketingsmedlem for Frederiksborg Amtskreds fra 20. november 2001. Han blev valgt som socialdemokratiets borgmesterkandidat i Helsingør, 1999.

Musik 
Carsten Bo Jensen har udsendt mere end 20 LP'er og CD'er. Både som solist og med rockgrupperne Mænd i blåt, 40 i Feber, Herbie and the Heartbeats, Sea Bee & The D'Generation, Innocent Blood, m.fl. Han er en flittigt benyttet troubadour i både Danmark, Norge og Sverige.

Priser 

Han har skrevet bøgerne Smålandshavet - vi er det ny 1990, Drømmeskibet og andre drømme 1991, Det 8. ocean 1995, Politikeren 2001 og Mørke og Rødt 2003. Carsten Bo Jensen er den mest repræsenterede forfatter og komponist i Arbejdersangbogen.
Carsten Bo Jensen er blevet tildelt flere hædersbevisninger for sit kunstneriske, faglige og politiske virke. Bl.a. LO's kulturpris på 100.000 kr.

Kilder 
 Arkiveret CV på Folketinget.dk Dato: 17. juli 2003.
 Gammelt portrætfoto

Romanforfattere fra Danmark
Tidligere folketingsmedlemmer fra Socialdemokraterne
Amtsrådsmedlemmer fra Socialdemokraterne
Personer fra København
Dansksprogede forfattere fra Danmark
Lene Jensen

Lene Jensen (født 26. september 1964 i København) er en dansk politiker og tidligere folketingsmedlem for Socialdemokratiet.

Baggrund 
Lene Jensen er datter af blikkenslager Eilif Gunnar Jensen og rengøringsassistent Ebba Gudrun Jensen.
Lene Jensen gik i Øresundsvejen Skole fra 1970 til 1979 og tog en HF på Nørrevold i 1986. I 1993 blev hun cand.polit. på Københavns Universitet.
Herefter arbejdede hun i Kvindeligt Arbejderforbund 1993-2001 og blev retsmedlem i Landsskatteretten i 1998.

Politisk karriere 
Lene Jensen var medlem af forretningsudvalget i Socialpolitisk Forening 1992-96, næstformand i Socialdemokratiet fra 1996 til 2002 og medlem af hovedbestyrelsen for Party of European Socialists fra 1997 til 2001. Hun var også formand for Frit Forum København 1990-92.

Jensen var partiets kandidat i Nykøbing Falster-kredsen fra april 1999 indtil august 2006 og blev valgt ind som folketingsmedlem for Storstrøms Amtskreds d. 20. november 2001.
Hun var partiets skatteordfører 2005-2006.
Hun gik af i 2006 og blev afløst i Folketinget af suppleant Vibeke Grave.

Lederposter 
Efter sin tid i Folketinget blev Lene Jensen direktør i Danmarks Bløderforening samt Sjældne Diagnoser fra 2006.
Hun var medlem af Det Etiske Råd 2008-2010 og formand for Middelaldercentret ved Nykøbing Falster indtil 2007.

Referencer 

Tidligere folketingsmedlemmer fra Socialdemokraterne
Folketingsmedlemmer i 2000'erne
Personer fra København
Økonomer fra Danmark
Personer i Kraks Blå Bog
Christian Lund Jepsen

Christian Lund Jepsen (født 23. oktober 1959, død 9. december 2016) dansk redaktør og politiker. Han var midlertidigt medlem af Folketinget for Ribe Amtskreds 8. jan.-6. febr. 2002. Medlem af Folketinget for Ribe Amtskreds fra 12. marts 2003. Ikke valgt ved valget februar 2005.

Født 23. oktober 1959 i Hjerting, søn af fhv. fabrikant Jens Th. Jepsen og fhv. socialrådgiver Metha Jepsen.

Realeksamen fra Esbjerg Realskole 1976, studentereksamen fra Varde Gymnasium 1979. Uddannet lærer på Århus Seminarium 1982-86.

Sekretær i Venstres Folketingsgruppe 1986-87. Sekretariatsleder i LOF’s landsorganisation 1988-93, skoleleder ved LOF i Viborg 1994-98. Redaktør ved Viborg Bladet 1998-99. Handelschef 1999-2002. Redaktør fra 2002.

Partiets kandidat i Vardekredsen fra 2000. Stoppet som kandidat i 2006.

Debatredaktør ved De Bergske Blade 2006-2007.

Adm. direktør for Den sydvestjydske Venstrepresse A/S i Esbjerg fra 2007, og siden 2015 bestyrelsesmedlem i JFM.

Referencer

Eksterne kilde/henvisning 
 Arkiveret CV på Folketinget.dk Dato: 17. juli 2003.
 Gammelt portrætfoto

Tidligere folketingsmedlemmer fra Venstre
Folketingsmedlemmer i 2000'erne
Chefredaktører fra Danmark
Redaktører fra Danmark
Lærere fra Danmark
Jette Jespersen

Jette Jespersen (født 23. august 1940) er en dansk politiker som har repræsenteret Dansk Folkeparti i Folketinget fra 2001 til 2005.

Biografi fra Folketingets hjemmeside 
Jette Jespersen, selvstændig erhvervsdrivende.

Dansk Folkeparti – Folketingsmedlem for Frederiksborg Amtskreds fra 20. nov. 2001.

Født 23. aug. 1940 i København, datter af maskinchef Hugo H. Samson og husmoder Carla Marie Samson.

Folkeskole 1948-55 i henholdsvis København, Løgstør og Aalborg. Handelsuddannet 1956-60. Utterslev Messe. 1 år i England 1961 og ¾ år i USA.

Selvstændig. Antik og kræmmermarked samt sommercafé.

Lokalformand for Dansk Folkeparti i Lemvig og medlem af amtsbestyrelsen i Ringkøbing Amtskreds.

Partiets kandidat i Frederiksværkkredsen siden marts 1999.

Kilde 
 Arkiveret CV på Folketinget.dk Dato: 17. juli 2003.
 Gammelt portrætfoto

Tidligere folketingsmedlemmer fra Dansk Folkeparti
Personer fra København
Tejne

En tejne var en oval madkasse af brede træspåner af f.eks. Selje-Pil. De laves i husflid og i sløjdundervisningen, men de var ganske almindelige fra oldtiden til omkring år 1900. Produktet var også kendt under navnet madtejne; men andre tejner findes til andre formål. Når man til markarbejdet medbragte maden i en tejne, havde man drikkevarer (øl eller vand) i en lejle (lille tønde).

Tejnens ovalt formede yderskal laves af brede træspåner, der blødgøres og formes omkring en kerne. Denne fremgangsmåde kaldes svøbeteknik og bruges også til shakersektens ovale æsker og til samesløjdens birkebarksæsker fra området birkebarkssløjd. Tejnen kendes på lågets fastgørelse ved indklemning i hakkene i de to træstokke, der er i hver ende af tejnen på den smalleste led. 
Tejner fremstilles i sløjd inden for området kulturteknikker.

Begrebet Tejne eller Tene bruges også om en flettet kurvlignende ruse eller fælder til fangst af fx. ål, laks, ørred ell. hummer (→Hummertejne).

Noter 

Køkkenredskaber
Jagt
Sløjd
Kulturteknik
Jørn Jespersen

Jørn Ole Jespersen (født 4. december 1955) er en dansk politiker som har repræsenteret Socialistisk Folkeparti i Folketinget 1987-1988 og igen fra 1994-2005.

Biografi fra Folketingets hjemmeside 
Jørn Ole Jespersen, selvstændig konsulentvirksomhed i ledelse og organisation.

Socialistisk Folkeparti – Midlertidigt medlem for Københavns Amtskreds 8. nov.-16. dec. 1983, 6.-31.okt. 1988 og 5.-26. okt. 1989, for Storstrøms Amtskreds 29. okt.-28. nov. 1993. Folketingsmedlem for Københavns Amtskreds 8. sept. 1987-9. maj 1988 og for Storstrøms Amtskreds fra 21. sept. 1994.

Født 4. december 1955 i Slagelse, søn af Jens Oluf Jespersen og Ruth Vibeke Jespersen.

Østre Skole Slagelse 1962-71, student Slagelse Gymnasium 1974, lærereksamen Blaagaard Seminarium 1982, HD i organisation og personaleudvikling, Handelshøjskolen i København 1987.

Sekretariatsleder i Organisationen for Vedvarende Energi, (OVE), lærer ved VUC i Københavns Amt, projektleder i byggefirma, uddannelseskonsulent. Selvstændig konsulentvirksomned i ledelse og organisation fra 1994.

Formand for SFU 1977-79, medlem af SF's hovedbestyrelse 1980-88 og 1990-94.

Partiets kandidat i Glostrupkredsen 1981-91 og i Vordingborg-, Langebæk- og Mønkredsen fra 1992.

Kilde 
 Arkiveret CV på Folketinget.dk Dato: 18. juli 2003.
 Gammelt portrætfoto

Tidligere folketingsmedlemmer fra SF
Formænd for Socialistisk Folkepartis Ungdom
Folketingsmedlemmer i 1980'erne
Folketingsmedlemmer i 1990'erne
Folketingsmedlemmer i 2000'erne
Lars-Emil Johansen

Lars Emil Johansen (født 24. september 1946 i Illorsuit) er en grønlandsk politiker som repræsenterer Siumut. Grønlands anden Landsstyreformand og medlem af Folketinget. Siden 5. april 2013 har Lars Emil Johansen været formand for Landstinget.

Baggrund 
Født 24. september 1946 i bygden Illorsuit i Uummannaq Kommune, søn af handelsforvalter Kristian Johansen (død 1958) og distriktsjordemoder Elisabeth Johansen (medlem af Grønlands Landsråd 1959-75; død 1993). Johansen tog lærereksamen fra Ilinniarfissuaq (Grønlands Seminarium) i Nuuk 1970.

Politisk karriere 
Han var partiformand for Siumut 1987-1997, sad i Landstinget 1979-1997, var medlem af Landsstyret 1979-1986 og Landsstyreformand 1991-1997.

Folketingsmedlem for Grønland for partiet Siumut fra 4. december 1973 til 23. oktober 1979 og igen fra 20. november 2001 til 15. september 2011. Medlem af Den Nordatlantiske Gruppe i Folketinget 2001-2009.

Medlem af Grønlands Landsråd 1971-75, Grønlandsrådet 1971-79. Landsstyremedlem for erhvervsanliggender 1979-86 og landsstyreformand for Grønlands Landsstyre 1991-97.

Formand for bestyrelsen for Royal Greenland 1988-91, medlem af bestyrelsen for Grønlandsbanken 1986-91, af Grønlandsfly (nu Air Greenland) 1973-75, formand 1986-91. Medlem af bestyrelsen for Mercury Urval Greenland 1997-2001 og ErhvervsudviklingsselskabetSulisa (nu Greenland Venture) fra 2000. Formand for bestyrelsen Atuagagdliutit/Grønlandsposten 1971-75 og 1979-91 og for Ice Trawl Greenland fra 1997. Vicekoncernchef for Royal Greenland 1997-2001. Formand for Grønlands Alkohol- og Narkotikaråd fra 1999 og for Den Grønlandske Havfiskeri og Eksport Sammenslutning (APK), fra 2001.

Kommandør af Dannebrogordenen, Norsk Kommandør med stjerne. Tildelt Grønlands Hjemmestyres Fortjenstmedalje Nersornaat i sølv (1989) og i guld (1991) og Russisk medalje for Fiskeindustriarbejdere.

Hans tid som politiker har dog været skæmmet af skandaler og anklager om nepotisme.

Noter

Eksterne henvisninger 
  Hentet: 1. januar 2012.

Politikere fra Siumut
Landsstyreformænd
Medlemmer af Landstinget
Folketingsmedlemmer i 1970'erne
Folketingsmedlemmer i 2000'erne
Folketingsmedlemmer i 2010'erne
Tidligere folketingsmedlemmer fra Grønland
Kommandører af Dannebrog
Modtagere af Nersornaat i guld
Modtagere af Nersornaat i sølv
Personer i Kraks Blå Bog
Lærere fra Grønland
Inatsisartutmedlemmer
Poul Qvist Jørgensen

Poul Qvist Jørgensen (født 10. august 1941 i Sjøstrup, Aalborg Amt) er en dansk afdelingsleder og tidligere folketingsmedlem for Socialdemokratiet.

Folketingsmedlem for Sønderjyllands Amtskreds 10. jan. 1984-11. marts 1998 og fra 20. nov. 2001. Midlertidigt medlem af Folketinget for Sønderjyllands Amtskreds i 1999 for Lis Greibe.

Søn af overlærer Jørgen Kristian Jørgensen og husmoder Edith Agnete Qvist Jørgensen.

Realeksamen Haderslev Statsseminariums Øvelsesskole 1958. Ophold på Idrætshøjskolen i Sønderborg 1958-59. Lærereksamen Haderslev Statsseminarium 1964.

Fængselslærer ved Statsfængslet på Kragskovhede 1965-70. Undervisningsleder ved Statsfængslet ved Horserød 1970-74. Undervisningsministeriets konsulent i alkohol- og narkotikaspørgsmål for Vejle og Sønderjyllands Amter 1974-76. Afdelingsleder og ekspeditionssekretær ved socialforvaltningen i Sønderjyllands Amtskommune 1976-84. Fagkonsulent i selvejende institution under Socialministeriet, Videnscenter om Alkohol samt lærer ved Københavns Fængsler 1998-2002.

Udpeget af Sønderjyllands Amtsråd til sessionsarbejdet 1978-81. Medlem af ICAA's undervisningsgruppe 1981-84. Medlem af Rødekro Kommunalbestyrelse 1978-84, formand for henholdsvis det kulturelle udvalg 1978-82 og det sociale udvalg 1982-84. Landsformand for Daginstitutionernes Landsorganisation 1984-94, formand for Forsvarets Oplysnings- og Velfærdstjeneste 1991-98 og formand for skibsprojektet »Sikker Havn«. Medlem af North Atlantic Assembly's underudvalg vedrørende menneskerettigheder.

Medarbejder ved »Alkohol til skræk og glæde«, 1975. Har skrevet »Alkoholdninger«, 1976, »Nogle bemærkninger om folkeskolelovens § 6, stk. 6«, 1976, samt »Alkoholdebat«, 1979.

Partiets kandidat i Løgumklosterkredsen fra 1980 og i Haderslevkredsen fra 1983.

Eksterne henvisninger 
 CV på Folketinget.dk Dato: 18. juli 2003.

Tidligere folketingsmedlemmer fra Socialdemokraterne
Per Kaalund

Per Kaalund (født 26. juni 1937 i Hjørring) er en dansk tidligere politiker fra Socialdemokratiet. Han var amtsborgmester i Københavns Amt 1. april 1974 til 31. december 1993, og folketingsmedlem for Københavns Amtskreds fra 21. september 1994 til 13. november 2007.

Kaalund er søn af en læge og en jordemoder, og tog edb-uddannelse ved Kommunedata i perioden 1956-1959. Han startede sin politiske karriere som formand for Socialdemokratiet i Brøndbyøster 1967-70, og medlem af kredsbestyrelsen i Hvidovrekredsen fra 1967. Kaalund var medlem af Brøndby Kommunalbestyrelse 1970-74, og viceborgmester 1972-74. Han sad i amtsrådet i Københavns Amt 1970-93, heraf 1974-93 som amtsborgmester, og i Hovedstadsrådet 1974-89.

Han var partiets kandidat i Hvidovrekredsen fra 1991 til 2007. Kaalund var Socialdemokratiets forsvarspolitisk ordfører 2000-2007. Han var formand for Udvalget til Forsvarets Oplysnings- og Velfærdstjeneste 2001, og medlem af NATO Parliamentary Assembly 2002.

Han var medlem af Civilforsvarskommissionen 1976-93, af Øresundsrådet 1978-93 og af Øresundskomiteen 1993-94. Kaalund sad i en række bestyrelser, bl.a. for Hovedstadens Udviklingsråd 1990-94. Han var formand for museet Arken 1991-93, for Team Danmark 1985-93, for Pensionskassen for Sygeplejersker, og for PKA 1986-94. Kaalund sad i bestyrelsen for Kommunernes Pensionsforsikring A/S 1986-90 og Højvangsseminariet fra 1993. Han var formand for Højvangsseminariet fra 1996, og for Pædagogseminariernes Bestyrelsesforening 1993-95. Kaalund sad i repræsentantskabet for Realkredit Danmark A/S fra 1991.

Han sad i bestyrelsen for Amtsrådsforeningen 1974-94, for Sygehusrådet 1974-79, for Sygesikringens Forhandlingsudvalg 1978-79, for Den Kommunale Momsfond 1982-86, for Landsarbejdsnævnet 1982-83, for Rigshospitalet 1981-83 og for Kommunernes Lønningsnævn 1983-94. Kaalund var for Amtsrådsforeningen 1979-86 og igen 1989-94. Han var medlem af Socialdemokratiets kommunaludvalg 1979-86 og i samme periode af partiets social- og sundhedsudvalg. Kaalund sad i repræsentantskabet for Europæiske Kommuners og Regioners Råd (CEMR) 1989-94, Europarådets Kongres af Regionale og Kommunale Myndigheder 1974-94 og for EU's Regionalråd 1994, og vad medlem af Europarådet 1995.

Kilder

Amtsborgmestre fra Danmark
Borgmestre fra Socialdemokraterne
Folketingsmedlemmer i 1990'erne
Folketingsmedlemmer i 2000'erne
Kommunalbestyrelsesmedlemmer fra Socialdemokraterne
Medlemmer af Rigsretten
Personer i Kraks Blå Bog
Tidligere folketingsmedlemmer fra Socialdemokraterne
Leder

Leder har flere betydninger:
 Leder (ledelse) – en person, som står i spidsen for og leder andre gennem ledelse
 Holdleder – en person, som leder en gruppe eller hold
 Ledelse – betegner den administrative, styrende del af en leders arbejde.
 Regeringschef – indehaver af en stats højeste regeringsembede og som oftest leder et kabinet
 Elektrisk leder – et legeme af stof, som kan lede elektrisk strøm.
 Halvleder- materialer, der har en elektrisk ledningsevne, der ligger mellem de ledende materialer og de isolerende.
 Leder (journalistik) – en type artikel i et skrevent medie, der fremstiller redaktionens holdning.

Se også 
 Anfører
 Militær rang
 Dirigent
 Direktør
 Ambassadør
 Chef
 Statsoverhoved
 Administrator
 Minister
 Regent
 Høvding
 CEO – Chief Executive Officer
 Overhoved
Vedaerne

Vedaerne (fra sanskrit वेद veda "viden") er de ældste religiøse skrifter fra Indien. De er de primære levn fra Vedisk religion. Teksterne er helligskrifter i hinduismen.

Normalt betegner ordet veda hvert af de fire veda-samhitas: 
 Rigveda)
 Samaveda
 Yajurveda og 
 Atharvaveda. 

De består primært af hymner, der priser guder, og magiske formler (mantraer). De ældste dele,  særligt af Ṛigveda, stammer fra ca. 1400 f.Kr. Vedaerne er skrevet på vedisk, en ældre form af det klassiske indiske skriftsprog sanskrit.

I Indien bruges begrebet vedaerne ofte i en udvidet betydning og medtager senere skrifter som Brahmanaerne, Upanishaderne og Sutraerne.

Se også 
 Vedisk religion
 brahmanisme, Samkhya
 Indra, Agni, Varuna, Shiva, Brahma, Vishnu, Krishna, Ashvinas
 avatar
 Bhagavadgita
 Mahabharata
 Upanishaderne

Eksterne henvisninger 

 

Religion i Indien
Hinduisme
Hellige skrifter
Tekster på sanskrit
Krishna

Krishna (sanskrit कृष्ण kṛṣṇa "mørk") er navnet på en af de største guder i hinduismen. Ifølge gængs tradition er han den ottende søn af Devaki, der er søster til Kampsa, der er Krishnas onde onkel. Spådommen går på at Davakis ottende søn skal dræbe Kampsa. Krishna er en avatar af Vishnu, og i den såkaldte gaudiyavaishnavisme (herhjemme primært repræsenteret af ISKCON/Hare Krishna-bevægelsen) regnes han for den højeste person og ultimative guddom, altets ophav.

Eksterne links 

 ISKCON i Danmark
 ISKCON Danmarks nyhedsblad Nyt fra Hare Krishna

Hinduisme
Santa Cruz

Santa Cruz har flere betydninger:
 Santa Cruz (band) – et dansk jazzband
 Stednavne
 Nordamerika:
 Santa Cruz, Californien – en by i den amerikanske delstat Californien.
 Santa Cruz County, Californien – et county i Californien
 Santa Cruz - den største ø i øgruppen Channel Islands, ud for Los Angeles.
 Santa Cruz River - en flod i Arizona
 Santa Cruz County, Arizona - et county i Arizona

 Sydamerika
 Santa Cruz, Bolivia (Santa Cruz de la Sierra) – en by i det østlige Bolivia
 Santa Cruz (departement) - et departement i det østlige Bolivia
 Santa Cruz (provins) – en provins i Patagonien i Argentina
 Rio Santa Cruz - en flod i Santa Cruz (provins) i Patagonien i Argentina
 Santa Cruz de Mompox - en by i Colombia
 Santa Cruz, Chile - en by i Chile

 Santa Cruz de Tenerife – den største by på Tenerife, som er den største af de spanske Kanariske Øer
 Santa Cruz de La Palma – den største by på La Palma, den nordvestligste af de spanske Kanariske Øer
 Santa Cruz, Azorerne - en by på Azoerne
 Santa Cruz, Kap Verde - en by på Kap Verde
 Santa Cruz, Madeira - en by på Madeira

 Santa Cruz-øerne - en øgruppe i Stillehavet

 Santacruz, Mumbai - en bydel i Mumbai i Indien

Personer
 Andrés de Santa Cruz, præsident i Bolivia og i Peru
Se også
 Sankt Croix – en af de dansk-vestindiske øer
Hieroglyf

En hieroglyf er et tegn i et logografisk skriftsystem, altså et skriftsystem, hvor hvert tegn betegner et helt ord. Ordet kommer af græsk ἱερογλυφικά γράμματα hieroglyphiká grámmata, der betyder "hellige, indhuggede tegn".

Primært bruges betegnelsen om det oldægyptiske skriftsystem, der blev brugt til at skrive det oldægyptiske sprog fra ca. 3000 f. Kr. til omkring vor tidsregnings begyndelse, hvor det i stedet blev erstattet af koptisk, skrevet med en modificeret udgave af det græske alfabet. Disse hieroglyffer blev ofte indgraveret i sten.

Eksempler på hieroglyffer 
 Maya-hieroglyffer
 Rongorongo (hieroglyffer på Påskeøen)
 Ægyptisk hieroglyf

Se også 
 Arkæologi
 Ægyptologi

Eksterne henvisninger 

 Rongorongo, the hieroglyphic script of Easter Island, has remained a mystery since its discovery 
 Egyptian Relics in Australia? 

Skriftsystemer
Mumie

En mumie er en afdød dyre- eller menneskekrop, der er velbevaret, f.eks. på grund af balsamering eller nedsænkning i et meget fugtigt eller tørt miljø. Der er fundet talrige velbevarede moselig i moser og gravhøje, men bedst kendt er nok de balsamerede mumier fra Egypten, hvor både dyr og mennesker blev bevaret som mumier.

Ordet genkendes både i arabisk mumiya (= balsameret krop), af mum (= voks)  og persisk mumia (= asfalt). Laget af olier og voks, som den omviklede mumie blev indsmurt med, for bedre at bevares før den kom i kisten, blev gennem årtusinderne forvandlet til en hård, sort skorpe, der fejlagtigt blev taget for at være asfalt – hvoraf ordet "mumie". Ordet er påvist i skandinaviske sprog tilbage til 1500-tallet, for det meste i medicinske sammenhænge. 

Siden Bram Stokers roman The Jewel of Seven Stars (1903) og Boris Karloff-filmen The Mummy (1932) har gysere om mumier, der bliver levende, været et tilbagevende tema i populærkulturen.

Noter

Kilder

Se også 

 Balsamering
 Ægyptologi
 Moselig
 Grauballemanden
 Guanchemumie
KGB

KGB er en forkortelse for  (; ) og blev efter Berijas fald i 1953 betegnelsen for Sovjetunionens hemmelige statspoliti.

KGB havde sin baggrund i det hemmelige politi Tjekaen, som blev oprettet efter Oktoberrevolutionen i 1917, hvis officielle formål var bekæmpelse af kontrarevolution. 

Tjekaen blev afløst i 1921 af GPU med organisationer i hver enkelt sovjetrepublik, men 1923-34 var det hemmelige politi atter centralt ledet (under organisationen OGPU), hvorefter det kom ind under folkekommissariatet for indre anliggender, NKVD, som skiftede navn i 1946 til KGB og under Berijas ledelse kom til at spille en vigtig rolle. I 1954 blev det underlagt en komité direkte under ministerrådet. Formanden havde status som minister for indre sikkerhed. 

KGB's magtapparat omfattede derudover bl.a. spionage, kontraspionage og de såkaldte grænsetropper og ansås ved siden af de regulære væbnede styrker for det mægtigste apparat i det tidligere Sovjetunionen.

KGB blev opløst i efteråret 1991 og opgaverne blev opsplittet i 2 organisationer Det Føderale Sikkerhedsbureau, , , FSB) og Den russiske føderations udenrigsefterretningstjeneste, , , SVR. Ansvaret lå hos ministeriet for Indre Sikkerhed, et råd, der senere i december 1993 blev opløst. Herefter kom FSB og SVR direkte under præsidenten. Styrken nedsattes samtidig fra 150.000 til 80.000 mand.

Vladimir Putin afløste i juli 1998 Nikolaj Kovaljov som chef for FSB. I august 1999 forlod Putin posten og afløste Sergej Stepasjin som premierminister under Boris Jeltsin.

Specialenheder under KGB (eller én af dets efterfølgere) 
 ALFA-gruppen
 VYMPEL-gruppen

Referencer

Eksterne henvisninger 

Ruslands militær
Russiske efterretningstjenester
Etableret i 1917
Ophørt i 1991
Jens Kirk

Jens Kirk (født 4. februar 1942) er gårdejer, cand.agro. og folketingsmedlem for Ringkøbing Amtskreds for Venstre siden 21. september 1994.

Biografi 
Jens Kirk er født i Velling Sogn som søn af Jens og Julie Kirk. Han gik på Velling kommuneskole 1949-56, gymnastikhøjskolen ved Viborg 1963-64, Asmildkloster Landbrugsskole 1964-65, Kalø Sprogskole 1965-66 og Landbohøjskolen i København 1967-71. I 1988 deltog han i International Visitor Program of the United States Information Agency.

Som færdiguddannet cand.agro. har han fungeret som kvægbrugskonsulent ved Varde Landboforening 1971-73, landbrugslærer ved Gråsten Landbrugsskole 1973-79, kvægbrugskonsulent i Ringkøbing-Ulfborgegnens Landboforening 1979-85, og han har siden været gårdejer.

Jens Kirk har siddet i bestyrelsen for Ringkøbing-Ulfborgegnens Landboforening fra 1986-95, deraf som formand 1988-95. Han har været vurderingsinspektør for Dansk Landbrugs Realkredit (DLR) 1991-95 samt medlem af bestyrelsen for De danske Landboforeninger 1991-95.

Politisk har han været Venstres folketingskandidat i Ringkøbingkredsen fra 1991. I øjeblikket er han Venstres ordfører for landdistrikter. Venstres Landbrugs - og Fiskeriordfører 1998 - 2007. Formand for Folketingets Energiudvalg 2007  - 2011.

2005 blev han Ridder af Dannebrog.

Privat er han gift og har to børn. Den ene er Anne Kathrine Kirk, der er politisk aktiv i partiet Liberal Alliance og 1. stedfortræder i Folketinget for Leif Mikkelsen.

Bibliografi 
Jens Kirk er medforfatter til bøgerne:
 Den højtydende ko (1979)
 Kvægets fodring og økonomi (1982)

Ekstern kilde/henvisning 
 . Dato: 21. juli 2003.

Folketingsmedlemmer i 1990'erne
Folketingsmedlemmer i 2000'erne
Folketingsmedlemmer i 2010'erne
Riddere af Dannebrog
Agronomer fra Danmark
Landmænd fra Danmark
Tidligere folketingsmedlemmer fra Venstre
Knud Erik Kirkegaard

Knud Erik Kirkegaard (født 17. maj 1942) er en dansk politiker, som repræsenterer Det Konservative Folkeparti. Han var arbejdsminister i regeringerne Poul Schlüter III og Poul Schlüter IV 1989-1993.

Civil biografi 
Knud Erik Kirkegaard tog lærereksamen ved Nr. Nissum Seminarium i 1965. Han har siden deltaget i årskurser i psykologi og skolevejledning ved Danmarks Lærerhøjskole 1977-1978.

Han har arbejdet ved landbrug 1956-1960. Efter lærereksamen har han arbejdet som lærer ved Aulum Byskole 1966-1972. I perioden 1972-1984 virkede han som skolekonsulent for uddannelses- og erhvervsorientering ved Aulum-Haderup kommunale skolevæsen. Senere var han forstander for FOF Aulum-Haderup 1996-1998.

Han har haft forskellige tillidsposter i tidens løb: Han var fælleslærerrådsformand i Aulum-Haderup Kommune 1970-1974, lærerrådsformand ved Aulum Byskole 1976-1978. 
Desuden har han været næstformand i Erhvervsknudepunkt Midtjylland fra 1996 og medlem af Erhvervsrådet for Ringkøbing Amt fra 1997.

Politisk løbebane 
Knud Erik Kirkegaard var formand for Aulum-Haderup Konservative Vælgerforening 1970-1975, for De Konservative i Holstebrokredsen 1975-1977 og for partiet i Ringkøbing Amt 1976-1980. På det landspolitiske plan var han medlem af Det Konservative Folkepartis hovedbestyrelse 1976-1980 og 1996-1998.

Han har været partiets kandidat i Holstebrokredsen fra 1977 og har været medlem af kommunalbestyrelsen i Aulum-Haderup Kommune fra 1978. Han har siddet i Folketinget 1984-1994 og 1997-2005. I den sammenhæng har han haft flere ordførerposter for sit parti. Ud over sin ministerpost har han endvidere været formand for Folketingets Kommunaludvalg 1998-2001 og gruppeformand for Det Konservative Folkeparti fra 2001-2005.

2009 gjorde han politisk comeback. Her blev han indvalgt i Herning Byråd som den eneste konservative. Ved valget i 2013 søgte han ikke genvalg og partiet røg helt ud af byrådet. 

1990 blev han Kommandør af Dannebrog.

Bibliografi 
 På vej mod 90´ernes folkeskole (1987)

Kilder og eksterne henvisninger 
 Personlig hjemmeside
 Biografi på Folketinget.dk
 Gammelt portrætfoto

Beskæftigelsesministre fra Danmark
Tidligere folketingsmedlemmer fra Det Konservative Folkeparti
Danske ministre fra Det Konservative Folkeparti
Folketingsmedlemmer i 1980'erne
Folketingsmedlemmer i 1990'erne
Folketingsmedlemmer i 2000'erne
Personer i Kraks Blå Bog
Kommandører af Dannebrog
Lærere fra Danmark
Kommunalbestyrelsesmedlemmer fra Det Konservative Folkeparti
Musikudtryk

Tonekunstens internationale skriftsprog er noderne. Gennem disse meddeler komponisten alle og enhver, hvad han har på hjerte, og så kommer det an på den spillende, om han formår at trænge ind i komponistens ånd og gengive hans tanker på rette vis. Helt og fuldt i ord og tegn at sige, hvorledes kompositionen skal opfattes, formår komponisten ikke; men til en vis
grad kan han dog gennem værkets titel, tempoangivelser og nuancerings-betegnelser delvis fortælle, hvorledes han ønsker at opfattes.

Da nu sådanne musikudtryk helst skal kunne forstås af alle musikdyrkere, uanset deres nationalitet og sprog, benyttes i 
almindelighed italiensk som fagsprog hertil; kun nu og da forekommer enkelte franske betegnelser. Først i den nyere tid er navnlig tyskerne kommet ind på at bruge deres modersmål også hvad musikbetegnelser angår, men i det store og hele og navnlig i al klassisk musik anvendes italienske ord.

Se også 
 Italienske musikudtryk

Musikteori
 

de:Liste der musikalischen Vortragsanweisungen
nl:Lijst van Italiaanse muziektermen
Virtuel hukommelse

Virtuel hukommelse, swap eller swapping er en teknik, der gør at en computer kan afvikle computerprogrammer, der kræver mere RAM, end der er tilgængelig ved at bruge baggrundslager-hukommelse som var det RAM-hukommelse.

Kriteriet for at data sendes fra RAM til baggrundslager er normalt, at disse data ikke er blevet ændret eller læst for nylig. Med jævne mellemrum bliver programmer, der er landet på disken hentet ind, så de også får en chance for at blive afviklet.

Nogle operativsystemer anvender først swapping, når der ikke er mere fysisk hukommelse (eksempelvis GNU/Linux), mens andre anvender swapping mere aggressivt (Microsoft Windows).

Når en computer anvender swap, sænkes hastighederne væsentligt. I skrivende stund overfører de bedste RAM-typer omkring 4000MB i sekundet, mens de bedste baggrundslagre topper ved cirka 100MB i sekundet. Derfor vil det tage længere tid at arbejde med en datamængde, som ligger i swap end en, som ligger i RAM.
Hvad der er mere relevant, er, at søgetiden for RAM er væsentligt bedre end for baggrundslagre.

I Windows håndteres swap som en fil på den partition, som operativsystemet er installeret på, typisk i C:\pagefile.sys (hvilket dog kan konfigureres). I GNU/Linux håndteres swap som en separat partition.

Hukommelseshåndtering
Karen J. Klint

Karen Johanne Klint (født 6. oktober 1947 i Hemmerslev) var folketingsmedlem for Socialdemokraterne for Vejle Amtskreds fra 11. marts 1998 og for Vejle Sydkredsen (Sydjyllands Storkreds) fra 13. november 2007.

Karen Klint valgte i 2018 ikke at genopstille ved det næste folketingsvalg.

Karen Klint er datter af husmand Chr. Regnar Jensen og Inger Klint Jensen.

Realeksamen. Socialpædagog 1970. Merkonom i personaleledelse Handelsskolen, Vejle. Etårig videreuddannelse Socialpædagogisk Højskole, Gedved.

Omsorgsassistent og afdelingsleder 1970-80 Forsorgscentret i Bregning, pædagogisk konsulent 1980-87, stedfortræder i voksen- & handicapafdelingen Vejle Amt 1988-93. Årskursus 1993-94. Konstitueret centerleder Sønderparken, Hornsyld, 1994-98.

Medlem af Børkop Byråd 1978-80 og Vejle Byråd 1986-98. Medlem af Kommuneforeningen i Vejle Amt 1990-94. Medlem af Socialdemokratiets bestyrelse Bredballe fra 1994. Medlem af bestyrelsen for Jelling Statsseminarium 1990-98 og medlem af bestyrelsen på Vejle Fjord, center for hjerneskadede fra 2000.

Medlem af hovedbestyrelsen for Åndssvageforsorgens Personaleforbund 1976-79 og hovedbestyrelsen for Danmarks Skolebiblioteks Forening 1990-98. Formand for Social Udviklings Fond (SUF) 1995-98.

Partiets kandidat i Vejle-Jellingkredsen 1998.

Referencer

Eksterne henvisninger 

 
 DRs politiske profil for Karen J. Klint

Tidligere folketingsmedlemmer fra Socialdemokraterne
Folketingsmedlemmer i 2000'erne
Folketingsmedlemmer i 2010'erne
Personer i Kraks Blå Bog
Anita Knakkergaard

Anita Knakkergaard (født 4. september 1947, død 14. december 2020) var en dansk selvstændig erhvervsdrivende og politiker, som repræsenterede Dansk Folkeparti i Folketinget fra 2001 til 2005.

Biografi fra Folketingets hjemmeside 
Dansk Folkeparti – Folketingsmedlem for Nordjyllands Amtskreds fra 20. nov. 2001.

Født 4. sept. 1947 i Aalborg, datter af repræsentant Anker Knakkergaard og dæksmager Dagny Knakkergaard.

Handelseksamen linje B Aalborg Handelsskole 1964. Børneforsorgspædagog fra Aalborg Børneforsorgsseminarium »Raaens Minde« 1973. Merkonom i markedsføring Aalborg Handelsskole 1995.

Kontorassistent 1964-69, pædagog 1973-76. Selvstændig erhvervsdrivende 1976-90.

Medlem af Aalborg Byråd 1990-94 og fra 1998.

Partiets kandidat i Aalborg Nordkredsen.

Kilde 
 . Dato: 21. juli 2003.

Referencer

Eksterne henvisninger 

 Gammelt portrætfoto
 Endnu ældre portrætfoto

Personer fra Aalborg
Folketingsmedlemmer i 2000'erne
Folketingsmedlemmer i 2010'erne
Tidligere folketingsmedlemmer fra Dansk Folkeparti